钦定古今图书集成/理学汇编/学行典/第057卷 > 徐三重庸斋日记 > 《论义》
## 钦定古今图书集成/理学汇编/学行典/第057卷 > 徐三重庸斋日记 > 《论义》

义，是心上裁制事物之理。凡事物之来，处之皆当于
理，无不合宜，是谓“集义。”故义乃宜于事者，因有众事
而云集，然应众事，只是此心此理乃皆由中出者，非
义内耶？告子外义，便把心与义截作两处。义不由中，
只看在外面事物上，便只从外面事物上做，做得一
件偶合时，便悻悻自负，作为气魄，这谓之“袭取。”　事
皆有理，人制而应之乃有义，故以应事得宜为义。程
子曰：“在物为理，处物为义”，处物不由人心乎？故曰：心
之所同然者，谓理也、义也。义须先知之。知是心，及感
物而应。应亦是心，应之得其当。当虽在事，应之使得
其当也。是心。惟心上明白见得道理当如此，以之应
事而事得其当。　义者，心之制事之宜，必就事上应
之得宜，然后见得是义。然不是心上裁制使合于理，
事又如何得宜？惟裁制使得其宜之理，在吾心原有
个性分当然的。故事合于义，便慊于心，不合于义，便
不慊于心。可知不由吾心，如何有义？若不在事上，又
何以见义？此心之制，必以事之宜为实；而事之宜，必
以心之制为主，二者必不可分言也。　“无受尔汝”，虽
是耻人贱己，却是不甘自贱，不使人可加尔汝，此是
无受之实。此意极广极尽，故无往非义。　人于尔汝，
尚不甘受，况可令人谓我为贪，谓我为诈耶？